Document ID: 32000R1378

Κανονισμός (ΕΚ) αριθ. 1378/2000 της Επιτροπής
της 28ης Ιουνίου 2000
για την τροποποίηση του κανονισμού (ΕΚ) αριθ. 1486/95 για το άνοιγμα και τρόπο διαχείρισης των δασμολογικών ποσοστώσεων στον τομέα του χοιρείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT(1), και ιδίως το άρθρο 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 1486/95 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 1409/1999(3), άνοιξε δασμολογικές ποσοστώσεις για καθορισμένη περίοδο. Στο πλαίσιο του Διεθνούς Οργανισμού Εμπορίου, η Κοινότητα δεσμεύθηκε να αυξήσει τις δασμολογικές ποσοστώσεις για ορισμένα προϊόντα στον τομέα του χοιρείου κρέατος. Πρέπει, συνεπώς, να καθοριστούν οι νέες ποσότητες που υπάγονται στο καθεστώς εισαγωγής από την 1η Ιουλίου 2000.
(2) Η χρησιμοποίηση των ποσοστώσεων εισαγωγής για το χοίρειο κρέας έχει γενικά μειωθεί τα τελευταία χρόνια και η σχετικά υψηλή εγγύηση για τα πιστοποιητικά εισαγωγής είναι δυνατόν να αποτελέσει παράγοντα αποθάρρυνσης των συναλλαγών. Για να διευκολυνθεί το εμπόριο του χοιρείου κρέατος και να εναρμονισθεί το ύψος των εγγυήσεων για τα πιστοποιητικά εισαγωγής, στους τομείς του κρέατος, είναι αναγκαίο να αναθεωρηθεί το ύψος της εγγύησης.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1486/95 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
"Άρθρο 1
Οι δασμολογικές ποσοστώσεις εισαγωγής που αναφέρονται στο παράρτημα Ι ανοίγονται ετησίως για τις ομάδες προϊόντων και με τους προβλεπόμενους όρους."
2. Η παράγραφος 3 του άρθρου 5 αντικαθίσταται από το ακόλουθο κείμενο:
"3. Οι αιτήσεις πιστοποιητικών εισαγωγής συνοδεύονται από τη σύσταση εγγύησης 20 ευρώ ανά 100 χιλιόγραμμα για όλα τα προϊόντα που αναφέρονται στο άρθρο 1."
3. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2000.

Labels: 3
17